钦定古今图书集成/明伦汇编/官常典/第578卷 > 徐恪
## 钦定古今图书集成/明伦汇编/官常典/第578卷 > 徐恪

按《明外史》本传：“恪字公肃，常熟人。成化二年进士。授
工科给事中。中官欲出领抽分厂，恪等疏争。中官怒，
请即遣恪等，将摭其罪，无所得乃巳。出为湖广左参
议，迁河南右参政。陕西饥，当转粟数万石，恪以道远
请输直，上下称便。弘治初，历迁左右布政使。徽王府
承奉司违制置吏，恪革之。王奏恪侵侮，帝不听。贻书”
诫王河徙开封。有议迁藩府诸司许州者，恪言非便，
遂寝。四年拜右副都御史，巡抚其地。奏言：“秦、项梁、唐、
庞勋、元方、谷珍辈，往往起东南。今东南民力已竭，加
水旱洊臻。去冬彗扫天津，直吴、越地。乞召还织造内
臣，敕抚按诸臣加意拊循，以弭异变。”帝不从。故事，王
府有大丧，遣中官致祭，所过为民患。成化末，始就遣
王府承奉。及帝即位，又复之。恪请如先帝制，并条上
汰穴官、清赋税、禁科扰、定赎例、革抽分数事。多议行。
户部督责逋急，恪以灾变请缓其事。御史李兴请于
郧阳别设三司，割南阳、荆州、襄阳、汉中、保宁、夔州隶
之。恪陈五不可，乃止。恪素刚正，所至抑豪右，祛奸弊。
及为巡抚，以所部多王府，持法尤严，宗人多不悦。平
乐、义宁二王遂讦恪，减禄米，改校尉。诸事勘无验，坐
恪入王府，误行端礼门，欲以平二王忿。帝知恪无他，
而以二王幼，降敕切责，命湖广巡抚韩文与恪易任。
吏民罢市，泣送数十里不绝。属吏以羡金赆挥之去。
至则有中使携盐数百艘抑卖于民，为恪所持，阻不
行。其党密构于帝。居一岁，中旨改南京工部右侍郎。
恪上疏曰：“大臣进用，宜出廷推，未闻有传奉得者。臣
生平不敢由他途进，请赐罢黜。”帝慰留，乃拜命。势要
家滥索工匠者，悉执不予。考绩入都，得疾，遂致仕，卒。